**Štátne skúšky 2020/2021 - manuál pre študentov**

**Technické požiadavky (na úspešné pripojenie):**

* funkčná univerzitná mailová schránka, t. j. oficiálna vygenerovaná mailová adresa študenta Prešovskej univerzity (meno.priezvisko@smail.unipo.sk),
* tichá miestnosť bez šumov a hluku,
* počítač/notebook s prístupom na internet; pokiaľ je to možné odporúčame uprednostniť káblové pripojenie pred bezdrôtovým (wifi),
* aplikácia MS Teams (odporúčame nainštalovať desktopovú verziu na PC, resp. notebook) – **študent sa do platformy Microsoft Teams prihlasuje prostredníctvom svojej univerzitnej mailovej schránky (smail.unipo.sk)**,
* funkčná webová kamera,
* funkčný mikrofón a reproduktory (odporúčané sú slúchadlá),
* v oprávnených prípadoch je možné využiť aj tablet resp. mobilný telefón,
* mobilný telefón s funkčným telefónnym číslom pre prípad okamžitého spojenia sa s komisiou pri výpadku internetového spojenia.

**Organizačné požiadavky:**

* v stanovenom termíne je študent povinný zúčastniť sa skúšky spojenia,
* v deň štátnej skúšky je študent povinný byť v spojení v MS Teams minimálne 30 minút pred termínom stanoveným v harmonograme,
* na vyzvanie skúšobnej komisie je študent povinný umožniť vizuálnu kontrolu miestnosti, prípadne zdieľať obrazovku.

**Postup prípravy a realizácie štátnej skúšky:**

* V týždni pred dátumom konania štátnych skúšok bude študent kontaktovaný pracovníkom fakulty (tajomníkom komisie) kvôli vykonaniu verifikácie spojenia (vykonanie testovacieho videohovoru s cieľom overenia kvality zvuku, obrazu, rýchlosti internetu) a oboznámeniu s priebehom štátnej skúšky. Študent bude tajomníkom komisie prizvaný do vytvorenej schôdze MS Teams (oznámenie o prizvaní do schôdze príde vo forme notifikácie na smail.unipo.sk). **Študent potvrdí svoju účasť na online schôdzi MS Teams a bude prítomný počas testovania spojenia** (tento úkon je nevyhnutný na to, aby sa študent v deň konania štátnej skúšky mohol pripojiť k schôdzi tímu). Počas testovacieho spojenia dôjde k dohodnutiu nastavenia kamery, vzdialenosti študenta od kamery a ďalších podrobností. V prípade, že študent bude používať powerpointovú prezentáciu odporúčame, aby si vyskúšal jej spustenie v MS Teams. Počas verifikácie spojenia budú preverované aktuálne mobilné čísla študentov, ktoré sú potrebné pre prípad výpadku spojenia počas online štátnic.
* **Najneskôr deň pred konaním štátnej skúšky a obhajobou záverečnej práce pošle študent svoju Powerpoinovú prezentáciu na e-mail tajomníka svojej štátnicovej komisie** (e-mailové kontakty tajomníkov komisií sú zverejnené v rozpise štátnej skúšky).
* **V deň konania štátnych skúšok je študent povinný minimálne 30 minút pred oficiálnym začiatkom štátnej skúšky byť online a pripravený na spojenie s komisiou v MS Teams.** Študent bude prizvaný tajomníkom komisie do schôdze v MS Teams; študentovi príde notifikácia e-mailom (na smail.unipo.sk)**. Po prijatí oznámenia sa študent pripojí do schôdze v MS Teams**. **Počas úvodného otvorenia štátnych skúšok budú k schôdzi MS Teams pripojení všetci účastníci** (t.j. členovia komisie a všetci študenti, ktorí sa v daný deň zúčastňujú štátnic).
* Po otvorení a úvodnom slove predsedu komisie ostanú k schôdzi MS Teams pripojení prví dvaja študenti zo zoznamu. Ostatní študenti zo zoznamu sa zo schôdze odpoja. Opätovne sa pripoja po prizvaní tajomníkom komisie (pár minút pred začiatkom ich odpovedí). Časy určené na začiatky jednotlivých odpovedí sú orientačné a môžu sa mierne posúvať (smerom dopredu aj dozadu), preto je potrebné mať zapnutý počítač/notebook, pozorne sledovať svoju e-mailovú schránku (smail.unipo.sk) a byť ihneď k dispozícii po prizvaní do schôdze MS Teams tajomníkom resp. iným členom komisie.
* Je potrebné rešpektovať harmonogram jednotlivých komisií (časový rozpis ŠS bude zverejnený na fakultnej web stránke v sekcii Vzdelávanie/Informácie pre študentov/Záver štúdia). Čas plánovaný na obhajobu a kolokvium dvoch študentov je 60 min. (do tohto limitu je započítaný i čas potrebný na poradu komisie a ústne vyhodnotenie výsledkov štátnej skúšky). Začiatky odpovedí jednotlivých dvojíc študentov budú uvedené v poznámkach v schôdzi MS Teams.
* Po pripojení študenta do schôdze MS Teams nasleduje **overenie totožnosti študenta** (potrebný je preukaz ISIC alebo iný doklad totožnosti s fotografiou).
* Štátna skúška prebieha v poradí: obhajoba záverečnej práce, štátna skúška (kolokvium). Počas obhajoby záverečnej práce má štátnicová komisia k dispozícii vytlačenú záverečnú prácu. Študent môže Power pointovú prezentáciu svojej práce realizovať zo svojho rozhrania. Ak to technicky nebude možné, prezentácia bude k dispozícii vo vytvorenom tíme MS Teams.
* Počas obhajoby záverečnej práce a kolokvia môže byť študent komisiou kedykoľvek a opakovane **vyzvaný, aby zdieľal plochu svojho pracovného počítača a/alebo umožnil kontrolu miestnosti.**
* V prípade prerušenia internetového spojenia počas štátnych skúšok **je povinnosťou študenta bezodkladne kontaktovať tajomníka komisie** (mailové adresy tajomníkov štátnicových komisií sú v rozpise štátnej skúšky). Študent bude členmi komisie informovaný o ďalšom postupe.
* Ak na strane študenta dôjde počas obhajoby záverečnej práce alebo ústnej odpovede v rámci kolokvia k výpadku spojenia a počas stanovenej lehoty sa toto spojenie nepodarí obnoviť, študent bude musieť štátne skúšky absolvovať v náhradnom termíne.
* Po odpovedi a obhajobe záverečnej práce prvej dvojice študentov sa **štátnicová komisia poradí a vyhlási výsledky štátnej skúšky**. Porada štátnicovej komisie sa bude realizovať bezprostredne po odpovediach dvojice študentov, pričom počas porady bude vypnutá kamera aj mikrofón (videozáznam zo schôdze však bude naďalej bude pokračovať). Počas porady komisie **ostáva študent pripojený v schôdzi MS Teams a čaká na zverejnenie výsledku.**
* **Po vyhlásení výsledkov sa daná dvojica študentov odpojí z MS Team schôdze a do schôdze budú prizvaní a následne pripojení ďalší dvaja študenti zo zoznamu**, pri ktorých sa postupuje analogicky.

**Ďalšie odporúčania a informácie:**

* Študenti, ktorí sa chcú zúčastniť štátnych skúšok, sú povinní skontrolovať a zabezpečiť si funkčnosť svojich univerzitných mailových schránok (smail.unipo.sk), ktoré sú nevyhnutné pre realizáciu online štátnych skúšok.
* Študenti sú povinní pravidelne sledovať oznamy na fakultnej webovej stránke, na ktorej sú pravidelne aktualizované všetky informácie týkajúce sa štátnych skúšok (<https://www.unipo.sk/fakulta-manazmentu/vzdelavanie/informacieprestudentova/zaverstudia/>).
* O termíne a spôsobe preberania diplomov budú študenti informovaní prostredníctvom fakultnej web stránky.